Prifysgol Bangor

**COFNODION Y CYNGOR**

Mewn cyfarfod o’r Cyngor a gynhaliwyd yn y Brifysgol ddydd Gwener, 10 Gorffennaf 2015.

**Presennol:** :

Y Gwir Anrhydeddus Arglwydd Dafydd Elis-Thomas AC (Cadeirydd), Mrs. Stephanie Barbaresi, Ms. Elinor Bennett, Dr. Gillian Davies, Miss Fflur Elin, Yr Athro John Hughes, Yr Athro Jerry Hunter, Mr. Ifan James, Mr. Alun Ffred Jones, Dr. Karen Jones, Mrs Alison Lea-Wilson, Dr. Lorrie Murphy, Yr Athro Richard Parry-Jones, Ms. Ellen Parry Williams, Dr. Alwyn Roberts, Dr. Dewi Roberts, Yr Athro David Shepherd, Yr Athro Paul Spencer, Yr Athro Carol Tully, Yr Athro Helen Wilcox, Mr. David Williams, Ysgrifennydd y Brifysgol, Cyfarwyddwr Cyllid a Chyfarwyddwr Adnoddau Dynol.

**Ymddiheuriadau:**

Sir Peter Davis, Mr. Geraint Jones, Dr. Griff Jones, Yr Athro Oliver Turnbull, Dr. Olwen Williams, Cyfarwyddwr Ystadau.

**MYFYRWYR YN GWIRFODDOLI**

Dangoswyd fideo o weithgareddau Gwirfoddoli Myfyrwyr Bangor i'r Cyngor. Hoffai'r Cyngor longyfarch y myfyrwyr am y cyfraniad y maent yn ei wneud i'r gymuned. Dywedodd Dr. Dewi Roberts yn y cyfarfod ei fod wedi llwyddo i gael cyfraniad o £20,000 gan stad Dorothy Hall ar gyfer y Gwobrau Uchel Siryf i fyfyrwyr sy'n gwirfoddoli..

**CROESO**

Fe wnaeth y Cadeirydd groesawu Mrs Alison Lea-Wilson, Ms Fflur Elin a Mr Ifan James i'w cyfarfod cyntaf o'r Cyngor.

**MARWOLAETHAU**

Cyfeiriodd y Cadeirydd at farwolaeth ddiweddar Gwilym Prichard, Cymrawd er Anrhydedd, a safodd yr aelodau er parch i’w goffadwriaeth.

**LLONGYFARCHIADAU**

Llongyfarchodd y Cadeirydd y canlynol, y dyfarnwyd Cadeiriau Personol iddynt:

John Parkinson (Ysgol Seicoleg)

Raluca Radulescu (Ysgol Llenyddiaeth Saesneg)

A'r canlynol ar dderbyn Cadair er Anrhydedd:

Benita Parry

Hefyd llongyfarchodd y Cadeirydd Ian Gregson, a enwebwyd am Gadair Barddoniaeth yn Rhydychen.

**COFNODION**

1. Cadarnhawyd a llofnodwyd cofnodion y cyfarfod a gynhaliwyd 17 Ebrill 2015.
2. Gan gyfeirio at:

[1] Tudalen 3 **(AU yng Ngogledd Ddwyrain Cymru)** - yn dilyn nifer o gyfarfodydd diweddar gyda'r Is-ganghellor Dros Dro, nodwyd bod Prifysgol Glyndŵr yn awyddus i lofnodi memorandwm dealltwriaeth eang gyda Phrifysgol Bangor i gydweithio ar faterion sydd o ddiddordeb a budd i'r ddwy brifysgol. Cytunodd y Cyngor i lunio memorandwm am gyfnod penodedig. Nodwyd hefyd mai Prifysgol Bangor yw unig ddarparwr darpariaeth nyrsio ar draws Gogledd Cymru, ond y gall cyfleusterau anacademaidd i fyfyrwyr yn Wrecsam gael eu darparu mewn cydweithrediad.

[2] Tudalen 6 **(Enwebu Ymddiriedolwr),** mae dal angen am aelod o'r Cyngor i fod yn ymddiriedolwr wedi'i enwebu gan y cyflogwr ar gyfer y cynllun pensiwn lleol.

**MATERION YR IS-GANGHELLOR**

Tynnodd yr Is-ganghellor sylw'r Cyngor at nifer o faterion.

[1] **Drafft Llythyr Risg Sefydliadol,** dosbarthwyd y llythyr gyda phapurau'r Cyngor. Nodwyd bod Bangor wedi cael sgôr 'risg isel' am y tro cyntaf.

[2] **Dirprwy Is-ganghellor (Ymchwil),** yn dilyn newidiadau i swydd Dirprwy'r Is-ganghellor, a fydd yn goruchwylio ailstrwythuro, effeithlonrwydd a datblygiadau mawr, **penderfynwyd** y bydd hysbyseb am Ddirprwy Is-ganghellor (Ymchwil) newydd yn cael ei gyhoeddi'n fuan.

[3] **Cyflogaeth Graddedigion,** mewn Dangosyddion Perfformiad ar gyflogaeth graddedigion yn y DU a gyhoeddwyd yn ddiweddar, nodwyd bod 93.8% o fyfyrwyr sy’n gadael Bangor ac sy'n byw yn y DU, a gafodd raddau cyntaf drwy gyrsiau llawn-amser, mewn gwaith neu'n astudio ymhellach. Hon yw'r lefel uchaf erioed i Brifysgol Bangor ei chyrraedd ac, am y tro cyntaf, mae'n ein gosod uwchlaw'r meincnod a addaswyd i'r sector, gyda gwelliant o dros 5 pwynt canran o'i gymharu â dwy flynedd yn ôl.

[4] **Ymgynghoriad Sicrhau Ansawdd**, nodwyd bod ymgynghoriad wedi'i gyhoeddi gan y Cynghorau Cyllido ar ‘*Future approaches to quality assessment in England, Wales and Northern Ireland* ’. Ymysg yr elfennau allweddol mae arolwg arwynebol a dibyniaeth gynyddol ar brosesau arolygu a llywodraethu'r sefydliad ei hun, cryfhau swyddogaeth y corff llywodraethu i roi sicrwydd ynghylch diogelwch a chymaroldeb rhesymol safonau cynnyrch academaidd myfyrwyr. Mae swyddogaeth HEFCW hefyd yn cael ei hadolygu a gall trefniadau gwahanol gael eu gweithredu yng Nghymru.

[5] **Hyfforddiant Cychwynnol Athrawon**, mae'r Gweinidog wedi gwneud datganiad mewn ymateb i'r adroddiad 'Dysgu Athrawon Yfory' ar ddyfodol Hyfforddiant Cychwynnol Athrawon yng Nghymru. Nodwyd ei fod wedi croesawu'r adroddiad a'i argymhellion, yn cynnwys rhaglen Meistr 4 blynedd yn arwain at SAC.

[6] **Penderfynwyd** newid y teitl **Is-ganghellor** i *Llywydd ac Is-ganghellor*, yn unol â nifer o brifysgolion eraill ac er mwyn bod yn fwy clir wrth ddelio â sefydliadau tramor. Bydd y Siarter, y Statudau a'r Ordinhadau'n cael eu diwygio'n fuan wrth iddynt gael eu hadolygu.

[7] **Swydd Ysgrifennydd,** yn dilyn cyfnod o adolygu, **penderfynodd** y Cyngor fel a ganlyn:

* Sefydlu swydd 'Ysgrifennydd y Brifysgol' yn dilyn y penderfyniad i beidio â phenodi rhywun i swydd Ysgrifennydd a Chofrestrydd.
* Cadarnhau Dr Kevin Mundy yn y swydd Ysgrifennydd y Brifysgol.
* Y dylid diwygio'r Statudau a'r Ordinhadau, i adlewyrchu'r swydd newydd.

**ADRODDIAD Y PWYLLGOR GWEITHREDU**

1. Cymeradwywyd Adroddiad ar gyfarfodydd y Pwyllgor Gweithredu a gynhaliwyd rhwng Mai a Gorffennaf (ynghlwm fel Atodiad I i gopi swyddogol y cofnodion hyn).
2. Cyfeiriwyd yn benodol at y canlynol:

[1] Tudalen 2 (**Sefydliad Ymchwil Iechyd a Meddygol Bangor**), mae'r Pwyllgor Gweithredu wedi cytuno i sefydlu Sefydliad Ymchwil Iechyd a Meddygol i gydlynu gweithgareddau mewn ffordd gydlynol a chryfhau brand ymchwil feddygol ac iechyd yn y brifysgol.

[2] Tudalen 3 (**IELTS, Prawf Iaith Saesneg**), nododd y Cyngor bryder ynghylch y newidiadau i reoliadau UKVI a'r cyfyngiadau tynnach sydd mewn grym.

[3] Tudalen 3 (**Dosbarthiadau Gradd 2013/14**), nododd y Cyngor y camau gweithredu sy'n cael eu rhoi ar waith ar hyn o bryd gan y Dirprwy Is-ganghellor (Addysgu a Dysgu) i sicrhau cymaroldeb.

[4] Tudalen 4 (**Tablau Cynghrair**), nodwyd yr angen i roi sylw i faterion data yn ymwneud â gwariant y pen ar fyfyrwyr.

**MARCHNATA**

1. Cafwyd cyflwyniad gan y Cyfarwyddwr Marchnata ar y strategaeth farchnata sy'n cael ei datblygu i'r brifysgol ar hyn o bryd.
2. Llongyfarchodd y Cyngor y Cyfarwyddwr Marchnata ar y gwaith a wnaed hyd yma a nododd bod ymwybyddiaeth o Brifysgol Bangor yn fater allweddol y mae angen rhoi sylw iddo, gan gydweithio o bosibl â chyrff eraill sy'n hyrwyddo Cymru.
3. Tynnwyd sylw at swyddogaeth y Cyngor yn dylanwadu a datblygu cysylltiadau y tu allan i'r brifysgol a gofynnwyd i'r Cyfarwyddwr Marchnata nodi camau penodol y gallai'r Cyngor eu cyflawni i helpu.

**RHAGOLYGON ARIANNOL**

1. Cyflwynodd y Cyfarwyddwr Cyllid fersiwn ddrafft o'r rhagolygon ariannol 5 mlynedd. Nododd mai'r sefyllfa a ddisgwylir am 2014/15 yw gweddill o £1.1m, yn unol yn fras â rhagolygon y llynedd.
2. Tynnwyd sylw'r Cyngor yn arbennig at y newid yn y sefyllfa gyllido a'r ffaith bod mwyafrif incwm yn awr yn dod o ffioedd, gyda llai na 10% o incwm yn dod o HEFCW. Gwelir gostyngiad mewn incwm mewn gwirionedd oherwydd y cap o £9,000 ar y ffioedd dysgu y gellir eu codi ar israddedigion cartref.
3. Nododd y Cyngor y canlynol:

[1] Yr angen i lunio rhagolygon sy'n sicrhau bod holl brofion cyfamod ar fenthyciadau a gofynion HEFCW yn cael eu cyflawni mewn blynyddoedd i ddod. O ystyried hyn, roedd y Pwyllgor Adnoddau wedi cytuno i glirio benthyciad 1998 Barclays, a oedd â chyfamodau afrealistig.

[2] Roedd rhagdybiaethau incwm craidd yn y cynllun a gyflwynwyd yn cynnwys twf cymharol fychan yn niferoedd myfyrwyr cartref a rhyngwladol, cynnydd o 2.5% y flwyddyn mewn ffioedd rhyngwladol a rhan-amser, gostyngiad mewn incwm ymchwil yn 2015/16 gydag adferiad i lefelau presennol i ddilyn, a derbyn dim gwaddolion ac ychydig iawn o log.

[3] Roedd rhagdybiaethau gwariant yn cynnwys mwy o wariant yn y maes academaidd, dim cynnydd mewn cyllidebau i adrannau gwasanaeth canolog, costau ychwanegol mewn cyfraniadau pensiwn ac Yswiriant Gwladol a ragwelir o 2016, ac ail-broffilio gwariant cyfalaf.

[4] Roedd y rhagolygon hyn yn arwain at weddill o £2.1m yn 2015/16, yn codi i £5.2m erbyn 2018/19.

1. Ar ôl trafodaeth lawn, **penderfynwyd**:

[1] Cymeradwyo’r Rhagolygon Ariannol 5 mlynedd i’w cyflwyno i HEFCW, ac awdurdodi’r Trysorydd i lofnodi’r rhagolygon a’r sylwadau arnynt.

[2] Y dylai'r Brifysgol drafod â EIB ynghylch ail-broffilio'r rhaglen gyfalaf a gofynion tynnu i lawr.

**RHEOLI PROJECTAU**

1. Yn dilyn ymgynghori pellach, rhoddodd Dirprwy'r Is-ganghellor gyflwyniad diwygiedig ar drefniadau rheoli projectau yn y dyfodol a'r bwriad i sefydlu Bwrdd Rhaglenni Cyfalaf.
2. Cymeradwyodd y Cyngor y cynigion newydd i'w gweithredu yn y flwyddyn academaidd newydd, gan nodi'r angen i barhau'n hyblyg ond gyda threfn lywodraethu briodol wedi'i sefydlu hefyd.

**CAMPWS FFORDD DEINIOL**

1. Amlinellodd Dirprwy'r Is-ganghellor yr achos dros ddatblygu Campws Ffordd Deiniol, yn cynnwys symud gweithgareddau o Stryd y Deon i Safle Deiniol ac adnewyddu ac ailffitio Tŵr Alun Roberts. Gwnaed ymrwymiad y bydd Academi'n aros nes ceir ateb arall parhaol a phriodol.
2. Cefnogodd y Cyngor y cynnig uchelgeisiol i symud ymlaen i gam nesaf paratoi Achos Busnes Amlinellol.

**PONTIO**

1. Rhoddodd y Dirprwy Is-ganghellor (Materion Cymreig ac Ymwneud â'r Cyhoedd) wybodaeth i'r Cyngor ar y sefyllfa ddiweddaraf o ran y gwaith adeiladu a'r rhaglen ddiwygiedig.
2. Disgwylir i'r adeilad gael ei gwblhau erbyn yr hydref ac yna ceir cyfnod o ymgyfarwyddo ac 'agor meddal'. Rhagwelir na fydd rhaglen gelfyddydau ffurfiol yn dechrau cyn Ionawr 2016.

**GWYBODAETH DDIWEDDARAF AR DDEDDFWRIAETH / POLISI**

1. Rhoddodd Ysgrifennydd y Brifysgol wybodaeth ddiweddaraf i'r Cyngor am faterion deddfwriaethol a pholisi.
2. Cymeradwyodd y Cyngor y Polisi a Dulliau Gweithredu ar Ddatgelu er Lles y Cyhoedd (Chwythu'r Chwiban).
3. Nodwyd gofynion Deddf Gwrthderfysgaeth a Diogelwch 2015 a'r canllawiau penodol a roddwyd i sefydliadau addysg uwch. Roedd y brifysgol wedi gwneud asesiad risg a lluniwyd cynllun gweithredu. Rhoddir ystyriaeth bellach i bennu 'arweinydd' o'r Cyngor ar gyfer yr agenda hon.
4. Nodwyd newidiadau i'r system reolaethol ar gyfer Addysg Uwch a swyddogaeth HEFCW, yn cynnwys trefniadau trosiannol, yn deillio o Ddeddf Addysg Uwch (Cymru) 2015.

**PWYLLGOR CYLLID AC ADNODDAU**

1. Cymeradwywyd adroddiadau cyfarfodydd y Pwyllgor Cyllid ac Adnoddau a gynhaliwyd ar 11 Mai 2015 ac ar 22 Mehefin 2015 (ynghlwm fel Atodiad II i gopi swyddogol y cofnodion hyn).
2. Gan gyfeirio at Gofnodion 516 a 529 (**Materion Dyled Hir Dymor**), nodwyd bod y Pwyllgor wedi cytuno y byddai er budd gorau'r brifysgol i ad-dalu'r benthyciad Barclays 1998 ar y telerau a amlinellwyd. Mae angen adolygiad o'r sefyllfa arian a dyled yn y dyfodol.

**PWYLLGOR ARCHWILIO A RISG**

1. Cymeradwywyd adroddiad y Pwyllgor Archwilio a Risg a gynhaliwyd 5 Mai 2015 (ynghlwm fel Atodiad III i gopi swyddogol y Cofnodion).
2. Nododd y Cyngor y gefnogaeth gadarnhaol a phroffesiynol a roddwyd i'r pwyllgor gan yr archwilwyr mewnol ac allanol.

**PWYLLGOR IECHYD A DIOGELWCH**

1. Cymeradwywyd yr adroddiad ar gyfarfod y Pwyllgor Iechyd a Diogelwch a gynhaliwyd 20 Mai 2015 (ynghlwm fel Atodiad IV i gopi swyddogol y cofnodion).
2. Gan gyfeirio at:

[1] Cofnod 463h (**Adolygiad Polisi Iechyd a Diogelwch**), mae adolygiad o'r Polisi ar y gweill ac mae Gweithgor Polisi wedi cael ei sefydlu. Mae'r Grŵp hefyd yn adolygu'r canllawiau UCEA a ddrafftiwyd yn ddiweddar.

[2] Cofnod 464a (**Adroddiad Blynyddol Iechyd a Diogelwch**), nododd y Cyngor gynnwys yr adroddiad blynyddol a chroesawyd yr elfennau newydd.

[3] Cofnod 465 (**Grŵp Tasg Gweithredu Diogelwch**), mae polisi newydd wedi ei sefydlu i ymdrin â galwadau 999 ac achosion gweithredu larymau tân yn dilyn newidiadau i'r ffordd mae Gwasanaeth Tân ac Achub Gogledd Cymru yn ymateb. Roedd y Cyngor yn dymuno nodi ei ddiolch i'r staff diogelwch am ddelio â'r newidiadau mor effeithlon.

**PWYLLGOR DWYIEITHRWYDD**

1. Cymeradwywyd yr adroddiad ar gyfarfod y Pwyllgor Dwyieithrwydd a gynhaliwyd 4 Mehefin 2015 (ynghlwm fel Atodiad V i gopi swyddogol y cofnodion).
2. Gan gyfeirio at:

[1] Cofnod 334.1 (**Canolfan Gofal ac Ymchwil Tir na N-og**), nodwyd bod Pennaeth newydd wedi cael ei phenodi. Roedd y pwyllgor wedi cytuno'n unfrydol y dylai cynnal gofal plant drwy gyfrwng y Gymraeg yn unig fod ar gael i'r aelodau staff hynny a oedd yn dymuno derbyn y gwasanaeth hwnnw.

[2] Cofnod 335 (**Strategaeth ar ddatblygu defnyddio'r Gymraeg yn y gweithle**), nodwyd bod cynllun 2 flynedd cyffrous wedi cael ei baratoi i hyrwyddo defnyddio'r Gymraeg yn y gweithle, ac mae wedi cael ei gefnogi gan y Pwyllgor Gweithredu.

**PWYLLGOR MOESEG**

1. Cymeradwywyd yr adroddiad ar gyfarfod y Pwyllgor Moeseg a gynhaliwyd 11 Chwefror 2015 (ynghlwm fel Atodiad VI i gopi swyddogol y cofnodion hyn).
2. Gan gyfeirio at:

[1] Cofnod 193 (**Cyfansoddiad a Chylch Gorchwyl**), cymeradwyodd y Cyngor y Cyfansoddiad a Chylch Gorchwyl newydd.

[2] Cofnod 199 (**Hyfforddiant**), nodwyd bod pawb o'r rhai sy'n ymwneud â phwyllgorau moeseg yn y brifysgol wedi gwneud hyfforddiant.

**MATERION ADNODDAU DYNOL**

1. Derbyniodd y Cyngor adroddiad ar faterion Adnoddau Dynol.
2. Nodwyd bod codiad cyflog o 1% wedi cael ei dderbyn gan Undebau Llafur y staff cymorth ond nid gan UCU, a fydd felly mewn anghydfod â'r brifysgol.
3. Penderfynwyd rhoi'r teitl 'Athro Emeritws' i'r Athro Mark Baird.
4. Derbyniwyd rhestr o benodiadau diweddar.

**BWRDD CYNLLUNIO STRATEGOL ABER-BANGOR**

1. Derbyniwyd adroddiad cyfarfod Bwrdd Cynllunio Strategol Aber-Bangor a gynhaliwyd ar 10 Mawrth.
2. Nodwyd y canlynol:

[1] Cytunodd y ddwy brifysgol eu bod yn parhau wedi ymrwymo'n llwyr i'r gynghrair strategol a'i dyfodol.

[2] Cytunwyd y dylai'r Memorandwm o Ddealltwriaeth rhwng y ddwy brifysgol gael ei ddiwygio i adlewyrchu trafodaethau diweddar.

**DANGOSYDDION PERFFORMIAD ALLWEDDOL**

1. Derbyniodd y Cyngor ddata'n ymwneud â grantiau a chontractau ymchwil a ddyfarnwyd, niferoedd myfyrwyr, ceisiadau, a dangosyddion perfformiad ariannol chwarterol.
2. Cafodd y rhestr wybodaeth a data perfformio ar gyfer monitro'r Cynllun Strategol eu cymeradwyo a'u croesawu gan y Cyngor.

**GWYBODAETH DDIWEDDARAF O UNDEB Y MYFYRWYR**

Derbyniodd y Cyngor, er gwybodaeth, adroddiad wedi'i ddiweddaru o Undeb y Myfyrwyr.

**SELIO**

Cadarnhaodd y Cyngor selio’r dogfennau a restrwyd yn Agendum 15.

**FFARWELIO**

Diolchodd y Cadeirydd i Elinor Bennett a Helen Wilcox yr oedd eu cyfnod ar y Cyngor yn dod i ben gyda hyn, ac i Rhys Taylor a Guto Gwilym sydd wedi cwblhau eu cyfnodau fel Llywydd Undeb y Myfyrwyr a Llywydd UMCB.